《游弘济寺》
清代·包彬

秋江静无烟，山影恍图画。晨登燕子矶，尘鞅一时卸。

径转直复曲，奇峰若相迓。冈峦中断馀，两崖仍可跨。

迸石树无皮，疑是白龙化。梵宫隐深云，香风逗林罅。

娑罗落高阴，傍户枝柯亚。洞穴豁堂皇，禅房半相借。

上有衔花鸟，下有投岩麝。缘壁陟高阁，山川拓眼界。

江明匹练横，天际波涛泻。此境足勾留，俦侣催返驾。

徘徊石磴旁，归云拥足下。

作者简介：包彬，字文在，号朴庄，又号惕斋，江阴人。乾隆戊午举人。有《朴庄诗稿》。